ગુજરાતી સમાચાર: દલિત સાથે લવમેરેજ કરનારી બહેન પ્રેગનેન્ટ છે તેવી ભાઈને ખબર પડી અને... | Mandal Honor Killing Brother Plotted On Learning Of Pregnancy - Crime | I Am Gujarat
Gujarati News Crime દલિત સાથે લવમેરેજ કરનારી બહેન પ્રેગનેન્ટ છે તેવી ભાઈને ખબર પડી અને…
દલિત સાથે લવમેરેજ કરનારી બહેન પ્રેગનેન્ટ છે તેવી ભાઈને ખબર પડી અને…
Published: Jul 11, 2019 12:17 pm IST
આશિષ ચૌહાણ, અમદાવાદ: માંડલની દરબાર યુવતી ઉર્મિલા સાથે પ્રેમલગ્ન કરનારા ગાંધીધામના દલિત યુવક હરેશ સોલંકીની ઘાતકી હત્યાના મામલે ચોંકાવનારા તથ્યો સામે આવી રહ્યા છે. હરેશનું સોમવારે સાંજે તેના સાસરિયાઓએ કરેલા હુમલામાં મોત થયું હતું. હરેશ પોતાની પત્ની ઉર્મિલાને તેડવા અભયમની ટીમ સાથે તેના ગામ વારમોર પહોંચ્યો હતો. ખુદ તેના સાળાએ જ તેને ફોન કરી ઉર્મિલાને તેડી જવા કહ્યું હતું.
ગર્ભવતી ઉર્મિલાને તેના પિયરિયા પોતાના ઘરે તેડી લાવ્યા હતા, અને ત્યારબાદ હરેશ અને ઉર્મિલા વચ્ચે સંપર્ક કપાઈ ગયો હતો. જ્યારે હરેશ અભયમની ટીમ સાથે ઉર્મિલાના ઘરે પહોંચ્યો ત્યારે ઉર્મિલાના પરિવારજનો તેના પર તૂટી પડ્યા હતા, અને તેની ગામમાં જ હત્યા કરી નાખી હતી. પોલીસ તપાસમાં બહાર આવ્યું છે કે, ઉર્મિલાના ભાઈ ઈન્દ્રજીતસિંહ ઝાલાને ઉર્મિલા ગર્ભવતી છે તેની ખબર પડી ત્યારે જ તેણે હરેશ સોલંકીનો કાંટો કાઢી નાખવાનો નિર્ણય લીધો હતો.
ઉર્મિલા તેના પિયર આવી ત્યારે ઈન્દ્રજીતે જ તેને હરેશ સાથે સંપર્ક કરતા રોકી તી. છેલ્લા બે મહિનાથી તે ઉર્મિલાને હરેશ સાથે વાત નહોતો કરવા દેતો. જોકે, તેને હાલમાં જ ખબર પડી હતી કે તેની નજર ચૂકવીને ઉર્મિલાએ હરેશ સાથે વાત કરી છે. આ ઘટના બાદ કાનાએ ઉર્મિલાને કહ્યું હતું કે તે તેના પતિ સાથે વાત કરવા તેના ફોનનો ઉપયોગ કરી શકે છે. જોકે, બહેનને મદદ કરવા પાછળનો તેનો હેતુ એ જાણવાનો તો કે બંને વચ્ચે શું વાતચીત થઈ રહી છે.
15 દિવસ પહેલા ઉર્મિલાએ કાનાના ફોન દ્વારા હરેશ સાથે વાત કરી હતી, અને હરેશને પોતાની પ્રેગનેન્સી અંગે જણાવ્યું હતું. કાનો ઉર્મિલાના તમામ ફોન કોલ્સ રેકોર્ડ કરતો હતો, અને પાછળથી તેને સાંભળતો હતો. તેણે ઉર્મિલા અને હરેશ વચ્ચે થયેલી આ વાત સાંભળતા જ તેને ખબર પડતા જ તે રોષે ભરાયો હતો. પોતાની બહેનના પેટમાં દલિત યુવકનું બાળક છે તે વાત કાનો સહન નહોતો કરી શક્યો, અને તેણે આગળનો પ્લાન બનાવી લીધો હતો.
શનિવારે કાનાએ હરેશને ફોન કરીને ઉર્મિલાને પોતાની સાથે લઈ જવા માટે કહ્યું હતું. હરેશે આ વાત પોતાની માતા સાથે કરી હતી. જોકે, માતાએ હરેશને એકલા ઉર્મિલાના ઘરે જવાની સ્પષ્ટ શબ્દોમાં ના પાડી દીધી હતી. હરેશની માતાને ડર હતો કે ઉર્મિલાના પરિવારજનો તેના પર હુમલો કરી શકે છે. આખરે માતા હરેશ સાથે માંડલ સુધી આવી હતી, અને ત્યાંથી હરેશ અભયમની ટીમ સાથે ઉર્મિલાના ગામ વારમોર પહોંચ્યો હતો.
અભયમના કાઉન્સિલર ભાવિકા ભગોરા ઉર્મિલાના ઘરે પહોંચ્યા હતાં, અને ત્યાં તેઓ કાનાને મળ્યાં હતાં. કાનાએ તે વખતે ભાવિકાને જણાવ્યું હતું કે તેના પિતા દશરથસિંહ ઘરે નથી, આટલું કહી તે 20 મિનિટ માટે બહાર ચાલ્યો ગયો હતો. પોલીસને શક છે કે આ દરમિયાન જ તેણે અન્ય આરોપીઓને અભયમની ગાડી પાછળ છૂપાઈ જવા કહ્યું હતું, અને તક મળતા જ તેઓ હરેશ પર તૂટી પડ્યા હતા, અને ત્યાં જ તેને પતાવી દીધો હતો.
હરેશે પોલીસ પ્રોટેક્શન માગ્યું, પણ તે ક્યારેય મળ્યું જ નહીં
ઓક્ટોબર 2018માં ઉર્મિલા ઝાલા સાથે લગ્ન કર્યા બાદ હરેશે ગાંધીધામ પોલીસ પાસે પ્રોટેક્શન માગ્યું હતું. તેને ડર હતો કે ઉર્મિલાના પરિવારજનો તેના પર હુમલો કરી શકે છે. લગ્ન પછી ઉર્મિલા અને હરેશ 25 અલગ-અલગ સ્થળોએ રોકાયા હતા. જાન્યુઆરી 2019માં પણ હરેશે માંડલ પોલીસ પાસે પ્રોટેક્શન માગ્યું હતું, જોકે તેને કોર્ટમાં અરજી કરવા જણાવાયું હતું. હરેશના કાકા નિલેશ સોલંકીના જણાવ્યા અનુસાર, હરેશની હત્યા થઈ તે દિવસે એટલે કે સોમવારે પણ તે માંડલ પોલીસ સ્ટેશન ગયો હતો, જોકે ત્યાંથી તેને 181 પર ફોન કરવા કહેવાયું, અને પછી જે થયું તે સૌ જાણે છે.
સોમવારે મૃતક હરેશ અભયમના વાહનમાં કાઉન્સેલર અને બિનહથિયારી મહિલા પોલીસ કોન્સ્ટેબલ સાથે ઉર્મિલાના ઘરે પહોંચ્યો હતો. અભયમના કાઉન્સેલર ઉર્મિલાના ઘરે ગયા હતા, અને થોડીવાર પછી ઉર્મિલાના પિતા દશરથસિંહ સાથે ઘરની બહાર આવ્યા હતા. આ દરમિયાન તેમણે ગાડીમાં બેઠેલા હરેશને જોતા જ પોતાની જ્ઞાતિના લોકોને ભેગા કરી લીધા હતા, અને 7-8 લોકો હરેશ પર તૂટી પડ્યા હતા. ફરિયાદ અનુસાર, ઉર્મિલાના ભાઈ કાનાએ હરેશનું ગળું ચપ્પુ મારી ચીરી નાખ્યું હતું, અને હરેશ મરી ન ગયો ત્યાં સુધી લોકો તેને મારતા રહ્યા હતા. આ દરમિયાન અભયમના કાઉન્સેલર અને મહિલા કોન્સ્ટેબલ પણ પોતાનો જીવ બચાવવા નાસી છૂટ્યાં હતાં.